text: Vejle-hvalen døde af alderdom
  28 oktober 2010 kl. 13.32
  Den finhval, der blev landskendt for at svømme rundt Vejle Fjord, var mellem 135 og 140 år gammel. Det har Statens naturhistoriske museum konstateret efter omfattende undersøgelser af hvalens skelet og organer.
  - Allerede da vi begyndte at undersøge øjnene, kunne vi se, at der var tale om et gammelt dyr, men ingen havde regnet med, at den var så gammel. Den har jo svømmet rundt, mens Darwin levede, fortæller Abdi Hedayat, konservator på Statens naturhistoriske museum, til DR Nyheder.
   
  
  Troede den var en teenager
  Da hvalen først blev opdaget, blev den ellers skudt til at være mellem 15 og 20 år.
  - Der var ingen, der i deres vildeste fantasi havde forstillet sig, at den kunne være så gammel, forklarer Abdi Hedayat.
  
  Mæt af dage 
  Hvalens alder kan være årsag til dens død. Undersøgelserne af hvalens skelet viser nemlig, at den kan have døjet med slidgigt.
  - Det har været et gammelt, træt dyr, så noget kunne tyde på, at den var mæt af dage, siger Adbi Hedayat.
  